VENDIM
Nr. 173, datë 18.5.2023

MBI DISA NDRYSHIME NË KONTRATËN TIP MBI VERIFIKIMIN E MATËSVE TË ENERGJISË ELEKTRIKE DHE VULOSJEN E TYRE, TË MIRATUAR ME VENDIMIN E BORDIT TË ERE-s NR. 164/2016

Në mbështetje të neneve 16 dhe 77, të ligjit nr. 43/2015, “Për sektorin e energjisë elektrike”, të ndryshuar; të ligjit nr. 126/2020, “Për metrologjinë”; të “Kodit të Matjes”, miratuar me vendimin e Bordit të Entit Rregullator të Energjisë (ERE) nr. 101, datë 26.8.2008; si dhe të nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 18.5.2023, pasi shqyrtoi relacionin me nr. 994/3 prot., datë 17.5.2023, të përgatitur nga Drejtoritë Teknike, “Mbi disa ndryshime në kontratën tip mbi verifikimin e matësve të energjisë elektrike dhe vulosjen e tyre”, të miratuar me vendimin e Bordit të ERE-s nr. 164/2016”,
konstatoi se:
- Bordi i ERE-s, me vendimin nr. 70, datë 13.3.2023, vendosi fillimin e procedurës për disa ndryshime në kontratën tip mbi verifikimin dhe vulosjen e matësve elektrikë të miratuar me vendimin e Bordit të ERE-s nr. 164/2016. Vendimmarrja e mësipërme u mbështet në kërkesën e Operatorit të Sistemit të Shpërndarjes (OSSH) sh.a., i cili me shkresën nr. 2136 prot., datë 1.3.2023, protokolluar në ERE me nr. 994 prot., datë 3.3.2023, kërkoi ndryshime në kontratën tip të sipërcituar.
- ERE, me shkresën nr. 1090 prot., datë 20.3.2023, njoftoi hapjen e procesit të konsultimit publik duke adresuar kërkesën për opinione dhe qëndrime të palëve të interesit.
- Në vijim të hapjes së procesit të konsultimit publik, në ERE janë dërguar komente nga këto palë interesi: Drejtoria e Përgjithshme e Metrologjisë (DPM), shoqëria HTT sh.p.k. dhe shoqëria VME sh.p.k.
- ERE, me qëllim diskutimin me palët e interesit, në lidhje me propozimet e OSSH sh.a., mbi të cilat u fillua procedura për disa ndryshime në kontratën tip të miratuar me vendimin e Bordit nr. 164/2016, organizoi një seancë dëgjimore më datë 18.4.2023, me përfaqësues nga ERE, DPM, OSSH sh.a., HTT sh.p.k. dhe VME sh.p.k., të cilët parashtruan propozimet e tyre, në lidhje me kërkesat e OSSH sh.a., për ndryshimin e kontratës tip të miratuar me vendimin e Bordit të ERE-s nr. 164/2016.
- Duke marrë në konsideratë qëndrimet e palëve në lidhje me nenin 12.2, pikën 1 të kontratës tip, vlerësojmë se: legjislacioni në fuqi, konkretisht ligji nr. 126/2020, “Për metrologjinë”, nuk parashikon në asnjë dispozitë kompetencën e DPM-së si organi që “harton apo miraton” planin grafik vjetor të ndarë sipas muajve dhe rajoneve. Për më tepër, neni 39, pika 4, e ligjit të sipërcituar, parashikon se: “Ngarkohet ministri përgjegjës për ekonominë të miratojë rregulloren për kriteret dhe procedurat për autorizimin e personave juridikë për kryerjen e veprimtarive në metrologjinë ligjore dhe për autorizimin e personave juridikë dhe fizikë për kryerjen e shërbimit të riparimit të instrumenteve matëse, si dhe për monitorimin e aktivitetit/performancës së tyre në përputhje me pikat 1, 2 dhe 3 të këtij neni.”.
- Në këto kushte dhe në përputhje me parashikimet ligjore të sipërcituara, vlerësojmë që në kontratën tip të ndryshohet neni 12, pika 12.2.1 si vijon: “Në përputhje me detyrimet e përcaktuara në ligj, të hartojë planin grafik vjetor (të ndarë sipas muajve dhe sipas rajoneve) të shërbimeve, duke siguruar që brenda afateve për verifikimin periodik, të përcaktuar në Kodin e Matjes, të verifikohen të gjithë matësit elektrik në përdorim. Pjesa e shërbimeve që lidhen me verifikimin fillestar të matësve elektrikë; verifikimin e matësit elektrik sipas ankesave të klientëve ose verifikimin sipas kërkesave të operatorit të rrjetit për anomali të identifikuara nga ana e tij, nuk janë pjesë e këtij planifikimi.”.
- Në të njëjtin kapitull të kontratës neni 12, pika 12.2.16, parashikon se: “Mban përgjegjësi për realizimin e planit mujor të shërbimeve të miratuar nga DPM-ja dhe nëse për një periudhë të caktuar kohe plani mujor nuk realizohet, atëherë mosrealizimi do të plotësohet në muajin në vazhdim.”. Për rrjedhojë të ndryshimeve të sipërcituara, ku plani “grafik vjetor” i ndarë sipas muajve dhe rajoneve duhet të përcaktohet sipas dhe në mbështetje të përcaktimeve ligjore të sipërcituara, vlerësohet e nevojshme ndryshimi i nenit 12, pikës 12.2.16, si vijon: “Mban përgjegjësi për realizimin e planit mujor të shërbimeve dhe nëse për një periudhë të caktuar kohe plani mujor nuk realizohet, atëherë mosrealizimi do të plotësohet në muajin në vazhdim.”.
- Këto ndryshime të kontratës tip, lidhen edhe me ndryshimet e mundshme ligjore sipas përcaktimeve të nenit 39, të ligjit “Për metrologjinë”, ku ndër të tjera përcaktohet se është ministria autoriteti i cili do të nxjerrë aktet respektive, në lidhje me: kryerjen e veprimtarive në metrologjinë ligjore dhe për autorizimin e personave juridikë dhe fizikë për kryerjen e shërbimit të riparimit të instrumenteve matëse, si dhe për monitorimin e aktivitetit/performancës...., vlerësojmë se në këtë kuptim duhen rishikuar edhe dispozitat 21.1, 21.2 dhe 21.7 si vijon:
“21.1 Palët janë përgjegjëse për zbatimin e planit vjetor të shërbimeve objekt i kësaj kontrate.
21.2 Operatori i rrjetit mban përgjegjësi për krijimin e kushteve dhe realizimin e programit të punës. Nëse programi i punës nuk do të realizohet brenda një muaji të caktuar të vitit, atëherë diferenca do të realizohet në muajin pasardhës.
21.7 Shërbimet do të kryhen në laborator dhe në terren. Subjekti i autorizuar do të kryejë shërbimet në rajonet dhe agjencitë sipas ndarjes së zonave gjeografike, në përputhje me legjislacionin në fuqi.”. Në kapitullin XXVI, pika 26.1 e kontratës tip parashikon se: “Kontrata hyn në fuqi në datën e nënshkrimit të saj nga palët dhe është e vlefshme për një periudhë jo më pak se 2 (dy) vjet nga data e nënshkrimit të saj dhe jo më shumë se 3 (tre) vjet, me të drejtë përsëritje. Nëse operatori i rrjetit nuk njofton me shkrim kontraktorin një muaj përpara përfundimit të afatit dyvjeçar, kontrata konsiderohet e rinovuar automatikisht edhe për një vit tjetër”; dhe në vijim, në pikën 26.2 parashikohet se: “Pas mbarimit të këtij afati palët kanë të drejtë të nënshkruajnë një kontratë të re në zbatim të ligjit. Një muaj përpara mbarimit të kësaj kontrate, palët fillojnë negociatat për rinovimin e saj.”.
- Ndërkohë, në ligjin nr. 43/2015, “Për sektorin e energjisë elektrike”, të ndryshuar, në nenin 77 “Verifikimi i matësve”, pika 1, parashikon se: “Verifikimi i matësve të energjisë elektrike kryhet nga Drejtoria e Përgjithshme e Metrologjisë (DPM) ose nga një person juridik i autorizuar prej saj. Personi juridik i autorizuar për këtë qëllim akreditohet sipas legjislacionit në fuqi.”. Ndërsa në pikën 10, të nenit 77, përcaktohet se: “ERE miraton kontratën tip ndërmjet operatorit të sistemit dhe DPM-së ose subjektit të autorizuar nga ana e saj për verifikimin e matësve.”.
- Për sa cituar më sipër dhe në tërësi, rezulton se në asnjë dispozitë të ligjit nr. 43/2015, nuk është parashikuar kohëzgjatja e “Kontratës tip mbi verifikimin dhe vulosjen e matësve elektrikë”. Në këtë kuptim, kohëzgjatja e kontratës, objekt i rishikimit, nuk pengon realizimin e verifikimit të matësve sipas përcaktimeve ligjore të lartpërmendura. Për më tepër, ulja e kohëzgjatjes krijon mundësi për integrimin e subjekteve të reja të cilët autorizohen për kryerjen e verifikimit dhe vulosjes së matësve elektrikë.
[bookmark: _GoBack]- Ligji nr. 126/2020, “Për metrologjinë”, gjithashtu nuk parashikon në asnjë dispozitë një afat kohor për kohëzgjatjen e kontratës tip, objekt i kësaj procedure. Duke marrë në konsideratë se një afat tre(2+1)-vjeçar, i parashikuar në kontratën tip është një pengesë kontraktuale, vlerësojmë se mund të bëhet pengesë për liberalizmin e tregut për verifikimin e matësve për sa parashikuar edhe në nenin 2, të ligjit nr. 43/2015, “Për sektorin e energjisë elektrike”, të ndryshuar, ku ndër të tjera parashikon se: “...... vendos rregullat lidhur me: a) hapjen, organizimin dhe funksionimin e një tregu konkurrues të energjisë elektrike.”. Në këto kushte vlerësojmë ndryshimin e pikës 26.1, në kapitullin XXVI të kontratës tip.
- Në lidhje me pikën 31.2, të kontratës tip ku parashikohet se: “Anekset krijohen në dakordësi të palëve. Anekset mund të ndryshohen, duke rënë dakord me shkrim nga palët, pa kërkuar miratim nga ERE. Anekset asnjëherë nuk tejkalojnë përmbajtjen e kërkesave të përgjithshme”; vlerësojmë se çdo ndryshim i kontratës duhet të miratohet nga ERE, përfshirë por pa u kufizuar edhe në anekset e saj meqenëse ato janë pjesë përbërëse e kontratës tip. Për pasojë lind nevoja për shfuqizimin e pikës 31.2 dhe rirenditjen e pikave në kuadër të ndryshimit të vlerësuar.
- Në kuptim të ndryshimit, për sa sqaruar dhe më lartë, është e domosdoshme edhe përshtatja e aneksit nr. 2 të kontratës, në përputhje me ndryshimet e sqaruara më lartë, duke përshtatur terminologjinë e përdorur.
Për gjithë sa më sipër, Bordi i ERE-s

VENDOSI:

1. Miratimin e disa ndryshimeve në kontratën tip mbi verifikimin e matësve të energjisë elektrike dhe vulosjen e tyre, të miratuar me vendimin e Bordit të ERE-s nr. 164/2016.
2. Kapitulli XXII, neni 12.2, pika 1 dhe pika 16, ndryshohet dhe bëhet:
“12.2.1 Në përputhje me detyrimet e përcaktuara në ligj, të hartojë planin grafik vjetor (të ndarë sipas muajve dhe sipas rajoneve) të shërbimeve, duke siguruar që brenda afateve për verifikimin periodik, të përcaktuara në Kodin e Matjes, të verifikohen të gjithë matësit elektrik në përdorim. Pjesa e shërbimeve që lidhen me verifikimin fillestar të matësve elektrikë; verifikimin e matësit elektrik sipas ankesave të klientëve ose verifikimin sipas kërkesave të operatorit të rrjetit për anomali të identifikuara nga ana e tij, nuk janë pjesë e këtij planifikimi.
....
12.2.16 Mban përgjegjësi për realizimin e planit mujor të shërbimeve dhe nëse për një periudhë të caktuar kohe plani mujor nuk realizohet, atëherë mosrealizimi do të plotësohet në muajin në vazhdim.”.
3. Kapitulli XXI, neni 21, pika 21.1, pika 21.2 dhe pika 21.7 ndryshojnë dhe bëhen:
“21.1 Palët janë përgjegjëse për zbatimin e planit vjetor të shërbimeve objekt i kësaj kontrate.
21.2 Operatori i rrjetit mban përgjegjësi për krijimin e kushteve dhe realizimin e programit të punës. Nëse programi i punës nuk do të realizohet brenda një muaji të caktuar të vitit, atëherë diferenca do të realizohet në muajin pasardhës. 
....
21.7 Shërbimet do të kryhen në laborator dhe në terren. Subjekti i autorizuar do të kryejë shërbimet në rajonet dhe agjencitë sipas ndarjes së zonave gjeografike, në përputhje me legjislacionin në fuqi.”.
4. Kapitullin XXVI, neni 26, pika 26.1, ndryshon dhe bëhet:
“26.1 Kontrata hyn në fuqi në datën e nënshkrimit të saj nga palët dhe është e vlefshme për një periudhë jo më pak se 1 (një) vit nga data e nënshkrimit të saj, me të drejtë përsëritje, vetëm me një afat tjetër 1-(një-)vjeçar. Nëse Operatori i rrjetit nuk njofton me shkrim kontraktorin një muaj përpara përfundimit të afatit 1-(një-)vjeçar, kontrata quhet e rinovuar automatikisht edhe për 1 (një) vit tjetër.”.
5. Në kapitullin XXXI, neni 31, pika 31.2, shfuqizohet. Renditja ndryshon dhe pika 31.3 bëhet pika 31.2, pjesa tjetër mbetet e pandryshuar.
6. Aneksi nr. 2 i kontratës ndryshohet dhe bëhet:
Aneksi 2 titullohet: Ndarja e rajoneve dhe agjencive: Subjekti i Autorizuar ___ NIPT___: 
7. Drejtoria Juridike dhe e Zgjidhjes së Mosmarrëveshjeve të njoftojë Ministrinë e Infrastrukturës dhe Energjisë, OSSH sh.a., Drejtorinë e Përgjithshme të Metrologjisë dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vend bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

